钦定古今图书集成/理学汇编/经籍典/第064卷 > 《周易分注》〈阙〉卷
## 钦定古今图书集成/理学汇编/经籍典/第064卷 > 《周易分注》〈阙〉卷

### 按埜翁自序传曰易者象也象者像也圣人立象以尽意说易而不以象捕风逐影者也先儒取象拘于说卦殊不知说卦出河内女子所献与伪泰誓并传

得失相半。先师文公曰：《易》本为筮作，其曰“皆依象数
以断占吉凶。”愚今仿诸经为仪象卦爻所用例，象数
大略可知。其取象，有取用一画之仪者，有取用二画
之象者，有取三画之卦及互体、积体、覆体者，有取六
爻之位者。《传》曰：“变动不居，周流六虚，上下无常，刚柔
相易，不可为典要，惟变所适。”此互体、积体、覆体之所
由寓也。触类而长，于《易》焕然。且彖辞、爻辞，各有象占。
有象无占，占显于象；有占无象，象显于占；通变而观
可矣。

按汪幼凤《序》：“王埜翁，字太古，宋遗民隐居教授，书无
不读，必推本始。尤潜心《易》学，以其所自得之说，述而
集之，见《易》篇极卦画象数之所以然，而皆本于《河图》
《洛书》自然之法象。既即图书而详论人所以取则而
画卦作象之故，复改证《洛书》已兆于神禹以前，且援
列御寇子华子、干凿度与《黄庭经》之辞，以证刘长民
‘九为图’”之说，而复辨孔安国、刘向父子、班固伪关氏
《易》相承立说之非。又有《周易分注》，主于明象以考变。
其书既成，颇自重。时诏命有山林著述者，有司具书
以闻。故本府以先生所注《易》进，朝廷付翰林院、国史
院校勘。其时尚程、朱《易说》，皆骇所闻见。吴草庐先生
方为胄监师，见而说之，故所注《易纂言》多采其说。

### 王之佐系辞解〈阙〉卷

### 按黄震后序易示吉凶所以吉所以凶则有理存焉自晋人以老易并言遂矫诬圣经以证虚无之学至我伊川始言理以究其精微晦庵始言吉凶以复其

《本义》继此，言《易》者纷纷，匪赘则凿，否则沦于虚无者
有之。临川郑氏解六十四卦，又有王氏继之，解《系辞》，
始明白守正，不袭用二先生之说而理自然相符，其
学识之正何如哉！然其意犹未显于世，虽其后人出
以见示，犹自谦抑，谓不过半说耳。余尝考王氏与陆
象山同以名经荐于乡，名声实相上下，象山以解经
为非，至今名声振天下，王氏帖帖正理。〈阙二字〉《解经》“没
世而名不称，出奇者争传，守正者无闻，天下事每如
此。”既录其副，因三太息，书元本而还之。

### 赵良震易经通旨〈阙〉卷

### 按陈高易书二经通旨总序予友赵伯起著易书二经通旨取经文意义之近似者比类而条析之或会而同或别而异大而为天文地理细而为制度名物

“微而为性命道德、阴阳鬼神，以至于先儒之训诂，凡
有所疑，靡不辨决。”呜呼，亦勤矣。朝廷设科以明经取
士，而试以经义。经义之文，《易》用程氏、朱氏，《书》用蔡氏
之说，二经及传疏数十万言。学者讽诵寻绎，或自少
至老不能究一经。及就试场屋，主司发难，则握笔瞠
视不敢措辞者，往往有焉。赵君独能研精探赜，贯穿
融会，解其肻綮，剖其盘错，使习是经者得而观之，如
获指南之车，不待问途而越裳可至，其于答主司之
问也何有？然则是编之有益于学者，固不少矣。虽然，
士之明经，岂专为科举计哉？圣人之道，非经不传，学
者读圣人之经，则当求圣人之道。是故明吉凶消长
之理，知进退存亡之几，而动不违乎时，则深于《易》者
也。观二帝、三王之心，考唐、虞、三代之治，而以之修己
治人，则深于《书》者也。若夫迷溺于文字之支离，而徒
以是为进取之媒者，亦岂赵君之所望于后学也哉？

### 按牟𪩘序邵子发先天之秘不过四图然自一分而二推之至于无穷邵子以为犹根之有干干之有枝愈大则愈小愈细则愈繁而朱子亦云本是小底变

成大底，到那大处而变成小，似非假图以明之，则四
图之义未易悉究。是以朱子谓东北以之西南便是，
自否以之泰，是两角尖射上与乾坤相对。又谓邵子
“天地定位，否泰反类”，《诗》八句是说方图中两交股处，
意欲分作四层看。又谓“文王八卦应地之方”，是邵子
见得四正卦生出四角，是方底意思，皆若有取于图
者。严君养晦心通于《易》，尝取《方圆》《定位》二图，演之为
四十九图，毫分缕析，如织机之错综，经纬布置，粲然
可睹，而未始有所穿合，大抵一本于卲子、朱子之说。
如“八卦相错，一卦分八卦上下，顺逆对待博《易》，数从
中起”，“天根月窟”，乾坤六子，纵横之类，皆有以发其义，
遽数之不能终也。自非潜玩默察，先具此图于胸中，
安能与之吻合乎？亦可谓精且详矣。最后一图，乃《易》
之所谓太极，卲子所谓道即太极，心即太极，而朱子
所谓象数未形之全体也，两仪四象之所由生。今顾
列于诸图之后，严君之意，自流溯源，盖欲复其性初，
于寂然不动之时，尤见先天图心法，是当求之于象
数之外。

### 按戴表元序自汉儒易林之传绝而士大夫一切以理谈易几二千年如扬子云太元虞仲翔纳甲关子明洞极魏伯阳参同契之类往往皆古人象数之馀

说，而学者疑其近于历家，方士弃不肯习。迨至近世，
乃有《太极》《先天》二图，于是最为深密。然非濂溪、康节
开张于前，考亭朱先生尊奖于后，则二图者安知不
以疑废？今二图既皆显行于时，而今谈“先天”者，犹不
如太极之盛，何也？太极以理，先天以象数。理易喻而
象数难精，前贤所以有狗马鬼神之论也。予之少也，
固习于科举，长也厄于忧患，又生穷乡僻邑，无所师
授，亦莫能听受其说。山阴严养晦以《四十九图》相示，
方圆之象，纵横之数，不劳执比，一一吻合，而阴阳往
来，动静消息之理，开卷可一目而尽。是其于濂溪、康
节、考亭之学，可谓叩其疆藩而窥其堂室矣。世念渐
空，幸有馀力，可以偿平生饥渴之愿，“当从养晦卒业
焉。”　按又跋山阴严君《养晦先天图义》，予既序之简
端，兹重整卷潜玩，益觉其于阴阳往来、动静消息之
理，洞极窔奥，有探之弥穷，引而愈出者。《传》曰：“生生之
谓易。”严君其真得斯意哉！以视濂溪、康节、考亭之学，
虽烦简有殊，而其本乎生生之旨则一。至其图列四
十有九，而终以太极，与《易》有“太极是生两仪。两仪生
四象。四象生八卦”之言，亦正足相发。周子不云乎。“五
行一阴阳。阴阳一太极。”太极本无极。夫无极则图固
无容更演。是又可于象外默会严君不言之意也夫。

### 王申子大易缉说十卷

### 按王履序尝观魏鹤山答蒋得之书及史学斋临汝讲义皆祖张观物语以九其图者见后天八卦之象十其书者具洪范五行之数谓晦庵不及见是书故

谓十图而九书。余虽不敢以其说为然，然亦无以正
其说之不然。盖二图无一相合，而緃横十五，乃髣髴
八卦之位。然卦位虽见，而除四正外至补四隅空处，
老师宿儒复不敢伸一喙，此诚宇宙间一大疑事。及
分教澧阳时，丁石潭递至沅阳书院策题，以《易》图书
数偕春秋王正月为问，所疑正与前合。余谓十图，九
书，本体也；九图、十书，经纬也。拟书答之，未果，而石潭
已矣，至今抱此一恨。忽南阳学正李君章袖编《易》见
示，读之则吾㢲卿所著《缉说》《补说》也。㢲卿生诸老后，
乃能力探其原而正之。取十其图者，分纬之，以画先
天；取九其书者，错综之，以位后天。自我作古，无一毫
之穿凿，有理致之自然，真可以断干百年未了底公
案。昔蒋得之指先天为《河图》，鹤山犹喜之。今巽卿正
二图，且纬《河》《洛》，以为文王全《易》，意见卓然，胜得之远
矣。巽卿、鹤山桑梓，使鹤山见此，其喜又将何如耶？数
年来，经生学士，晨星落落，吞三爻于天上，留七分于
人间，孰谓天门十六峰下，尚有斯人为斯学乎？盖二
图于《易》，犹河之昆仑，源委正则下流正矣。故特拈出。
以与世之知《易》者道。时大德辛丑日长至昌元王履
序。

### 按程文海序易晦于九师亵于卜筮言易者何纷纷也深者遂为古奥难测之书浅者又如墙壁劝诫之语象数义理几于不相为用学者徒能习知其辞罕

究其蕴，而《易》遂虚矣。予所识知，毋虑十数家，言人人
殊，独吾友吴幼清最为精诣，往往出人意表。今见王
君巽卿《缉说》，确然粲然者也。夫干以《易》知，坤以简能，
乾坤毁则无以见《易》。欲知《易》，固自乾坤始，欲知乾坤
必先知易简之用，王氏渊源之学，其几是乎？惜幼清
方留燕山，不得相与探赜其说，且印吾言之是否也。
“姑著之篇间。以为异日张本。”“大德七年良月朔，广平
程文海书。